Madhyamik Examination 2023: বৃহস্পতিবার থেকে মাধ্যমিক শুরু, পাহাড়ে বনধের ডাকে দুশ্চিন্তায় পর্ষদ

কলকাতা: আগামী বৃহস্পতিবার থেকে শুরু হচ্ছে, এ বছরের মাধ্যমিক পরীক্ষা। মধ্যশিক্ষা পর্ষদের সভাপতি রামানুজ গঙ্গোপাধ্যায় (Ramanuja Gangopadhyay) সাংবাদিক বৈঠকে জানান, পরীক্ষার প্রস্তুতি সম্পূর্ণ। মে মাসের শেষ সপ্তাহে ফল প্রকাশ হয়ে যাবে। এদিকে বৃহস্পতিবারই পাহাড়ে বনধ ডেকেছে বিভিন্ন সংগঠন। তাতে সেখানকার পরীক্ষার্থীদের অসুবিধে হওয়ার আশঙ্কা রয়েছে। পর্ষদ সভাপতি ওই বনধের ডাককে দুঃখজনক বলে মন্তব্য করেন।

মঙ্গলবার পর্ষদ সভাপতি বিনয় তামাংয়ের সঙ্গে কথা বলেছেন। সভাপতি জানান, বিনয় তামাং তাঁকে পরীক্ষার্থীদের কোনও অসুবিধে হবে না বলে আশ্বাস দিয়েছেন। এদিন বিধানসভা চত্বরে শিক্ষামন্ত্রী ব্রাত্য বসু বলেন, মাধ্যমিক শুরুর দিনই বনধ ডাকাটা অত্যন্ত অনৈতিক। তিনি বিষয়টি নিয়ে পর্ষদ সভাপতিকে বিনয় তামাংদের সঙ্গে কথা বলার নির্দেশ দেন। তারপরই সভাপতি বিনয় তামাংকে ফোন করেন।

আরও পড়ুন: Darjeeling Strike:  গোর্খাল্যান্ডের দাবিতে বৃহস্পতিবার পাহাড়ে বনধের ডাক তামাং-গুরুং’দের

এ বছর মাধ্যমিক পরীক্ষায় বসতে ছলেছে, ৬,৯৮,৬২৮ জন পড়ুয়া। গত বছর পরীক্ষার্থী (Examinee) ছিল ১০,৯৮,৭৭৫ জন। গত বছরের তুলনায় এবার মাধ্যমিক (Madhyamik) পরীক্ষার্থীর সংখ্যা অনেক কম। পরীক্ষার্থী কম হওয়া প্রসঙ্গে মধ্য শিক্ষা পর্ষদের সভাপতি রামানুজ গঙ্গোপাধ্যায় বলেন, করোনা পরবর্তী পর্যায়ে যারা রেজিস্টার্ড পরীক্ষার্থী ছিল তাদের মধ্যে প্রায় দুই লাখ ছাত্রছাত্রী (Students) পরীক্ষায় বসছে না, তার হয়ত টেস্ট পরীক্ষায় পাশ করেনি অথবা ফর্ম পূরণ করেনি।

রামানুজ জানান, পরীক্ষার্থী কম হওয়ার আরও একটা কারণ থাকতে পারে। ২০১৭ সালের একটি নির্দেশিকা অনুযায়ী যারা পঞ্চম শ্রেণিতে ভর্তি হতে গিয়েছিল তারা অনেকেই বয়সের ক্ষেত্রে ছাড় পায়নি, তারাই এবার মাধ্যমিক (Madhyamik) দিচ্ছে। তার জন্যও পরীক্ষার্থীর সংখ্যা কম হতে পারে।